සෞදි අරාබියාවේදී මරණ දඬුවම නියම වී සිටින ශ්‍රී ලාංකික ගෘහ සේවිකා රිසානා නෆීක් නිදහස් කර ගැනීම සඳහා ඇය අතින් මරණයට පත් බිළිදාගේ මවුපියන් පෙළඹවිය හැකි බව සෞදි අරාබියානු රජය පවසයි.එරටේ අධිකරණ නියමය ඉල්ලා අස්කරගත නොහැකි බවත් ශ්‍රී ලාංකික තරුණියට සමාව ලබා දීම මරණයට පත්වූ බිළිදාගේ මවුපියන්ට කළ හැකි බවත් සෞදි අරාබියානු රජය පෙන්වා දෙයි.ආසියානු අපි‍්‍රකානු නීති උපදේශක සමුළුවට සහභාගි වීම සඳහා ශ්‍රී ලංකාවට පැමිණ සිටින සෞදි අරාබියානු අධිකරණ ඇමැතිවරයාගේ උපදේශක විනිසුරු මන්සුර් අල් කෆ්ෆාරි හා ශ්‍රී ලංකාවේ සෞදි අරාබියානු තානාපති ෆාරුක් වසීර් මහත්වරුන් සමඟ ශ්‍රී ලංකා අධිකරණ ඇමැති රවුෆ් හකීම් මහතා පැවැත්වූ සාකච්ඡාවේදී මේ බව අනාවරණය විය.මරණ දඬුවම නියම වී සිටින රිසානා නෆීක් නිදහස් කර දෙන ලෙස ඔවුන්ගෙන් ඉල්ලීමක් කළ අධිකරණ ඇමතිවරයා මේ සම්බන්ධයෙන් තමා ජනාධිපති මහින්ද රාජපක්ෂ හා විදේශ කටයුතු ඇමැති මහාචාර්ය ජී. එල්. පීරිස් මහත්වරුන් සමඟ සාකච්ඡා කළ බවද කීවේය.ඊට අමතරව රවුෆ් හකීම් මහතා ප්‍රකාශ කළේ මේ තරුණියට සමාව දෙන ලෙසට සෞදි අරාබියාවේ මෙරට තානාපතිවරයා හරහා එම බිළිදාගේ මවුපියන්ගෙන්ද ඉල්ලීමක් කළ බවය.මරණයට පත් බිළිදාගේ මවුපියන් කැමැති වන්නේ නම් රිසානා නෆීක්ට නිදහස ලබා දිය හැකි බව පැවැසු සෞදි අරාබියානු රජයේ නියෝජිතයන් දෙදෙනා මේ සම්බන්ධයෙන් වැඩි අවධානයක් යොමු කරන බවද පැවසූහ.ශ්‍රී ලාංකික තරුණිය නිදහස් කර ගැනීම සඳහා දඩ මුදලක් ගෙවිය හැකි බවත් ඒ සම්බන්ධයෙන් අදාළ බිළිඳාගේ මාපියන් වෙත විදේශ කටයුතු අමාත්‍යාංශය හරහා ලිපියක් යොමුකරන බවත් මෙහිදී අනාවරණය විය..